Zhao Ziyang

Zhao Ziyang (chinese simplificate: 赵紫阳; chinese traditional: 趙紫陽; pinyin: Zhào Zǐyáng; 17 de octobre 1919 in Huaxian, China – 17 de januario 2005 in Beijing, China) esseva un politico chinese, arrivante al posto de Prime Ministro de 1980 a 1987 e postea secretario general del Partito Communista Chinese (PCC) de 1987 a 1989.

Le politico liberal criticava le politicas maoista e instaurava reformas de mercato, primo in le provincia Sichuan, postea in tote le pais. Ille appareva sur le scena national gratias al appoio de Deng Xiaoping post le revolution cultural. Ille actuava mesuras pro simplificar le bureaucratia de China e luctar contra le corruption, a fin de establir le legitimitate del Partito Communista Chinese in le annos 1980. Ille etiam appoiava le privatisation de interprisas statal, le separation del Partito e le Stato e le reformas del economia de mercato. Le majoritate de su ideas esseva postea sustenite per le secretario general del Partito de ille epocha, Hu Yaobang.

Ille esseva nominate per Deng Xiaoping pro prender a carga le reformas politic de China a partir de 1986. Su reformas economic e su sympathia pro le studentes protestante durante le manifestationes in le Placia Tiananmen in 1989 le poneva in opposition con alcun membros dirigente del PCC, includente le Prime Ministro Li Peng. Post le eventos de 1989, ille esseva deponite de su functiones politic e ponite in residentia vigilate pro le sequente 15 annos. Il moriva in Beijing in 2005 de un attacco vascular cerebral. Tamen, a causa de su disgratia politic, le dirigentes chinese non le accordava funerales national, e le detalios de su vita remane subjecte a un sever censura in China.

Categoria:Gente chinese
Categoria:Politicos
Categoria:Historia de China